El 1974, va ser "l'any després". Sí, l'any després d'aquell 1973, on en alguns aspectes vam començar a tocar de peus a terra, en allò que avui tenim tan clar, o bé tenim tanta por que sigui clar. El món s'acaba?

El món s'acaba és aquell eufemisme que tots evoquem quan amb pessimisme fem plantejaments de futur. El 1973, havíem tingut els primers avisos. Ens van dir que el petroli s'acabava i vam viure l'anomenada primera crisi del petroli, amb totes les seves repercussions en l'economia mundial.

El 1974 en vam continuar vivint les seqüeles. Econòmiques evidentment.

La dimissió del president nord-americà Richard Nixon, arrossegat per l'escàndol del Watergate, va ser un dels fets més recordats.

Aquell any també dimitia la primera ministra israeliana Golda Meir, a conseqüència de les nombroses baixes en el seu exèrcit després de la guerra del Yom Kippur. La va succeir un home que hi va estar molt de temps, Ytzhak Rabin.

Un altre conflicte bèl·lic, una mica més a prop va ser l'ocupació del nord de Xipre per les tropes turques.

Al continent europeu i molt a prop d'aquí, Portugal, va viure la revolució dels clavells.

Abba es disparava amb “Waterloo”, mentre aquí sonava el “Canta y sé feliz” d'en Peret, i la cançó de l’estiu va ser “la fiesta de Blas” de Formula V. A les grans pantalles triomfava la segon part d'El Padrino. "El jovencito Frankenstein" i "Sillas de montar calientes" en un altre estil cinematogràfic, també venien moltes entrades a les taquilles.

Moria Perón i a casa nostra, en un dels darrers espasmes del franquisme, amb el dictador encara viu, executaven Salvador Puig Antich al garrot vil.

S'estrenava el Pont Aeri Barcelona-Madrid.

A Granollers s'hi inaugurava el Parc Municipal Francesc Torras i Villà, cridat a ser amb més o menys encert urbanístic pendent de resoldre, un pulmó de la ciutat.

Davant mateix es posava també en marxa l'ús de l'edifici del jutjat.

Van ser l'any del sonat Happening protagonitzat pel diví Dalí. Els mateixos “instigadors” de la festassa, o almenys alguns d'ells, ja ens havien sorprès l'any abans amb King Crimson, com un dels concerts més rellevants d'aquells anys de festivals de música progressiva.

Granularius, Vallès i Celestí Bellera enfortien l'oferta de l'ensenyament primari, i s'adjudicaven els habitatges de Can Bassa, que aleshores portaven el mal nom de Carrero Blanco.

Al món de l'esport, un èpic combat de boxa a Zaire entre Muhuamad Alí i George Foreman encapçalava els titulars juntament amb el Mundial de futbol. Celebrat a Alemanya amb el triomf de l'amfitriona, llavors encara dividida. També va ser l'any del famós 0-5 del Bernebéu i l'arribada de Johan Cruyff l'estiu abans.

L'NBA era per a Boston Cèltics, mentre el MVP era per a l'home dels ganxos estratosfèrics, Kareem Abdul Jabar, de l'equip rival els Lakers.

Al bàsquet d'aquí, la lliga espanyola i la copa eren per al Real Madrid, en aquell llarg període de "monòleg blanc”