*Eugeni Rius Daví*  
  
La tercera temporada del CBGranollers a primera divisió, també serà recordada per un final i un inici, en la presidència del club. Moria el president Enric Ribera, i el substituïa Antoni Novoa. De fet, Novoa ja venia desenvolupant des de feia temps aquesta feina, arran dels problemes de salut de Ribera.

L'equip presentava novetats. Començant pel jugador americà que substituïa Charles Simon. Va ser Mark Young, un armari de 2,08. Acceptable en l'anotació i destacat en el rebot... llàstima que per una lesió va durar poc.

Hi va haver dues altres incorporacions, la del base de Mataró, Enric Spa, un gran complement en aquesta posició a la feina que desenvolupava el titular Joan Creus, i també de molt a prop, de Mollet, arribava l'aler Miguel Àngel Lete, un jugador que va fer molt bones temporades a Granollers.

Continuaven de la temporada passada Epi, Creus, Mora, Góngora i Montserrat que va continuar del final de temporada anterior.

Anglí i Llorca, van ser dos jugadors júniors de la casa, que aquell any van ser al primer equip.

L'equip va fer un inici de temporada molt irregular i no es va catapultar cap amunt, fins a finals de desembre. Tothom ho recorda, i li costa poc posar data a aquesta reacció, del tot inesperada en el seu origen. Va ser a partir de la primera victòria a la pista contra el “tot poderós” Real Madrid.

Del tot inesperada, d'una banda, perquè en aquells temps semblava del tot “intocable”. Ens referim al Real Madrid. La jornada anterior es va jugar un partit “accidentat” a la pista del Valladolid, on es va acabar empatant, però que va ser on Mark Young, es va lesionar de prou gravetat, per a haver de trobar-li substitut pel que quedava de temporada.

De fet, no s'hi va ser a temps per a substituir-lo immediatament de cara al següent partit. I això que el nou fitxatge va estar a punt d'arribar a temps per al partit, però en l'aeroport d'origen als EUA, una forta nevada va impedir que arribés a temps. Tota una anècdota, ja que en poques hores hauria estat difícil conjuntar-lo.

I jornada molt recordada a la ciutat, perquè si, d'una banda, la “loteria dels avions” no va acompanyar, sí que ho va fer la loteria nacional, que en aquell mateix dia va deixar un grapat de milions (llavors eren pessetes) a Granollers i comarca.

Semblava ja escrit, que l'afortunada jornada podia tenir continuïtat a la pista, al parquet.

L'equip va jugar un partit de somni, sobretot a la segona meitat i en especial al “rush» final. Els que hi vam ser, ho recordem. Segurament l'emoció ens dificulta recordar-ne detalls. Els que ho van viure més serenament, recorden i asseguren que la part final del partit, el festival va agafar tal dimensió, que si hagués durat més hauríem guanyat de més de 20 punts de diferència.

Una festa. Doble festa. Final 95-86.

Finalment, va arribar el nou estranger, James Lee, un jugador totalment diferent a Mark Young. Lee que venia de la Universitat de Kentucky era més baix, aler, 1,96 amb un gran salt i de color. Un bon jugador que va fer una bona temporada, en la que després de l'erràtic inici, el Granollers acabaria classificat en una meritòria cinquena posició. A la Copa del Rei es cauria a la primera ronda amb el Miñón Valladolid.

Una temporada que també es recorda per un seguit d'arbitratges nefastos, que van perjudicar molt la trajectòria de l'equip, i que es resumeix en una expressió que sempre ha quedat en el meu espai neuronal "Ballesteros cabrón!". I és que l'àrbitre que tenia aquest cognom, i que ja havia perjudicat de gran manera l'equip anys enrere, quan era en una fase de promoció per pujar a primera, tampoc va estar gaire fi arbitrant partits del Granollers.

Per mostra, el fet que un jugador de la seriositat i “savoir faire” a la pista, com Joan Creus, encara recorda que li va assenyalar una de les poques faltes tècniques comeses a la seva carrera. També es recorda aquella inesperada reacció del massatgista de l'equip, Jaume Flaqué, que li va dedicar un record del seu passat al món de la boxa.

En resum, una molt bona temporada, en la que a més a més, l'associació d'entrenadors va escollir a Angel Palmi, com el millor entrenador de la competició. Just reconeixement.