*Eugeni Rius Daví*  
  
La temporada 86/87 va ser la primera sencera en el nou pavelló. Un pavelló, que a banda, de donar i continuar encara avui donant un magnífic servei a aquest club, va formar part dels valors potencials de Barcelona, i de retruc de Granollers, de la candidatura olímpica, encara que fos aportant un petit gra de sorra.

El nou pavelló suposava una nova comoditat pel club, per a no haver de repartir/compartir horaris/espais amb altres clubs i altres esports, tant en l'àmbit amateur com professional. Hi havia molta més llibertat a l'hora de programar entrenaments.

En l'àmbit de fitxatges va ser l'any en què es van fer més despeses en les contractacions de jugadors, començant pel mediàtic Wayne Robinson, que venia de fer unes molt bones temporades amb el Reial Madrid. En el fitxatge hi va haver un fet determinant afegit. A Robinson, li feia il·lusió jugar al costat de Joan Creus. No tenia mal ull.

Provinent del Licor43, es fitxava l'aler Craig Dykema. Un reconegut “triplista” i el pivot Miquel Angel Pou.

També s'incorporaven el júnior del FCBarcelona Àngel Heredero, i provinent del Gran Canària, Tato Abadia.  Per fi podia jugar Mat White, una vegada obtenia la nacionalitat espanyola. Una nacionalització que va seguir un llarg procés, però que si atenem la reacció d'altres clubs en veure com es va resoldre el cas, s'ha de dir que va anar molt de pressa. Altres clubs que estaven en situació similar, van voler saber com s'ho havia fet el CB Granollers. Sembla que va ser una gestió directa d'un simpatitzant del club ben connectat amb el ministre del ram, més enllà d'haver cobert el tràmit d'estar casat amb una dona de nacionalitat espanyola. I no es pot explicar més detall, ni de la nacionalització, ni de la intimitat del matrimoni, que va tenir un final a la pàgina de successos, i aquest web no en té d’aquestes pàgines. (busqueu a internet)

Aquella temporada, els jugadors de casa a la primera plantilla, van ser Albert Sala i Josep Manuel Lara.

A la pre-temporada els jugadors van participar en una de les primeres Festes Majors de Blancs i Blaus, un acte festiu en la que els jugadors, amb mocador blanc comandats pel Esteve Ferrer van repartir obsequis i fer-se fotografies amb tota la canalla assistent.

Tot semblava indicar que s'havia confegit la millor plantilla de sempre. Però no es milloraria aquella tercera classificació de temporades anteriors.

Possiblement, a conseqüència del fitxatge mediàtic, les altres incorporacions i la serietat que donava això de “tenir casa pròpia”, el club va notar un notable increment del nombre de socis. Semblaven obligats a més, amb més pressió.

L'aportació de Wayne Robinson va ser irregular amb fases de baix rendiment en relació amb el seu estat físic. Un aspecte que va costar de resoldre del tot, fins que no es va detectar que estava baix de ferro en valors analítics.

Amb el pas dels anys, la competició de lliga acostumava a presentar novetats. Tant en el seu model, com en el nombre de clubs. I aquesta en va ser un exemple. En aquest cas, la principal novetat va ser que un major nombre d'equips, que també tenien accés als Play Offs, i també hi havia un grup final per a la permanència. Finalment, la semifinal i final es jugava al millor de 5 partits.

Un embolic que variava cada temporada. D'aquí a uns segles els historiadors tindran feina en resoldre el “jeroglífic competitiu”, si en volen treure l'entrellat.

L'equip es va classificar en setena posició després de caure als quarts de final del Play-off, en perdre contra el FCBarcelona, que va ser el campió, imposant-se a la final al Joventut de Badalona. A la Lliga Catalana segons del Grup B.

A la Copa del Rey van caure a quarts amb el Barça, i a la Copa Princep d’Astúries també es va perdre a quarts amb el Breogan.