*Eugeni Rius Daví*  
  
Començant pel canvi de jugadors estrangers, la temporada 1988/89 va arribar carregada de noves incorporacions.

En realitat es treballava per fer un equip competitiu al voltant dels dos valors més destacats de l'equip, Joan Creus i Wayne Robinson.

Però no es va poder avançar en aquest sentit ja que Robinson, que la temporada anterior ja havia tingut moments de baix rendiment per culpa d'una deficiència de ferro en sang, el primer dia d’entrenament va demanar la baixa. L'home es va mostrar totalment enfonsat. Va informar que a EUA, els metges li havien diagnosticat un problema fibril·lar al cor, que li impedia continuar i volia abandonar el club. El cert és que ningú va veure mai un informe mèdic amb aquest pronòstic, i corria el rumor que tenia problemes personals, no es va furgar en el tema i se li va rescindir el contracte.

Mike Philips seria l'home que acompanyaria a Tom Sheehey. Un pivot solvent

amb molt de passat a l'ACB i que venia del Fórum Valladolid . També es van incorporar Julián Ortiz del TDK Manresa , Nando Heras del APD Mataró i Josep Maria Lluch també del Mataró i que va venir a mitja temporada per substituir temporalment a Nando Heras lesionat. Del júnior del Real Madrid va venir Willelmo Villar un base que va jugar només 4 partits de la ACB.

Els homes del planter al primer equip van ser Josep Blanch , Xavi Cargol, i Jose Manuel Lara.

Es va fer una temporada acceptable, amb un molt bon inici, si tenim en compte que dels 7 primers partits a casa, se'n van guanyar 6 i que al llarg de la primera fase, es van obtenir resultats destacats, com guanyar al Joventut de Badalona en els dos enfrontaments.

De nou uns play-offs accidentats, amb lesions i substitut d'americà, van complicar la marxa de l’equip. Aquest cop va ser Philips el que es va lesionar i va caldre un canvi a correcuita. Es va contractar Russell Cross, que va venir del Napoli, un home amb passat NBA però que arrossegava una lesió crònica que va tallar la seva progressió de ben jove. A Granollers, no va arribar a agafar la forma.Amb tot va fer una gran aportació als dos partits del playoff que va jugar. Fins i tot per sobre del que se n'esperava.

L'equip va quedar fora de la competició després de perdre a quarts, un any més a mans del Joventut de Badalona.

La classificació final va ser una sisena posició prou celebrada. Més si tenim en compte que es començava a ensumar en l’ambient algun detall extraesportiu, que no ajudaven al rendiment. Al llarg de la temporada es va forjar la nova realitat del club, de cara la temporada següent, en què després de vendre's els drets del club al Valvi Girona que baixava de categoria, el club es fusionava amb l'IFA Espanyol, propietat d'UNIPUBLIC. L'equip jugaria a Granollers si bé els propietaris d'UNIPUBLIC, els germans Franco, van voler deixar clar que ells serien els que manarien. Alguns directius van quedar molt decebuts després d’aquestes decisions preses en primera persona i de manera individual pel president Antoni Novoa. Amb totes aquestes novetats tiraven per terra un projecte en què havien treballat durant molts anys, carregats d'il·lusió.

L'entrenador Manel Comas seria l'encarregat de fer una tria de cara la temporada següent, entre les dues plantilles, escollint els jugadors que més l'interessessin.

A la Lliga Catalana es va quedar segon del Grup A, i a la Copa del Rei ens va eliminar a primera ronda el Collado Villalba.