*Eugeni Rius Daví*  
  
Fent una repassada als euros que portem a la butxaca, fa una mica de ràbia recordar alguns preus de les coses el 1977. No sé si us ajuda molt a situar-vos o considerar si abans “el pes de la gravetat” ens podia permetre surar una mica, desclavant els peus de terra… i això que encara érem immersos en una crisi.

Un litre de llet 20 pessetes, un quilo de sucre 37. Per 10 peles una birra. Per 9 una barra de mig de pa. Per poc més de deu mil pessetes es podia comprar un televisor, on només ens mostraven dos canals. Amb dos milions i mig de pessetes es podien pagar pisos amb dos lavabos i aparcament…

Es respirava un altre ambient. Sobretot, presumptes aires de llibertat tan desitjats, a mesura que sortíem de la foscor del franquisme. El govern espanyol suprimia la Secretaria General del Movimiento.

Es legalitzaven el PSUC i ERC, també el PSOE, i el Dissabte de Glòria el PCE. Se celebrava la primera manifestació de l'orgull gai, i a Barcelona, després de la de Sant Boi l'any anterior, ja es pot parlar d'una primera gran manifestació de l'Onze de Setembre, com algunes de les que hi ha hagut posteriorment ja en la segona dècada del segle XXI.

Se celebraven les primeres Eleccions democràtiques des de la II República, amanides amb una cançó anomenada “Libertad, libertad”, sense ira, si bé començàvem a notar que les coses no canviaven tant com havíem desitjat.

A l'octubre i amb el consentiment del “nou” president sortit de les primeres eleccions, Adolfo Suárez i també del rei, tornava de l’exili el president Josep Tarradellas.

A l'Argentina, i seguint en qüestions reivindicatives, per primera vegada es manifestaven les àvies de la Plaza de Mayo.

Ara que està tan de moda lamentar els efectes de l'escalfament del planeta, va ser el 1977, l'única vegada en què hi ha referència d'una nevada a Miami, indret de clima tropical situat a 2 metres sobre el nivell del mar.

A Tenerife, a Los Rodeos, dos avions xocaven maniobrant a la pista d'aterratge, amb el resultat de 583 morts.

“La guerra de les galàxies” i “La guerra de papá”, ho petaven als cinemes i a la tele Micky ens ensenyava a cantar, Curro Jiménez marcava paquet per les terres d'Andalusia i ens volien fer creure que també nosaltres formàvem part (per imposició) d'un col·lectiu de 300 milions. Un globus, dos globus i tres globus…

 Les primeres representacions de l'obra teatral “La Torna”, amb assajos fets a Granollers, portaven el seu director, Albert Boadella a la presó i que l'any següent en protagonitzaria una fugida des de l'Hospital Clínic.

Granollers inaugurava nou parc de bombers provincial, noves pistes del carnet de conduir, nova sala de plens a l'ajuntament, nou edifici de la Mútua del Carme i el nou tartan substituïa la cendra de les pistes d'atletisme entre altres novetats.

El Club Bàsquet Granollers puja a la primera divisió.

El Real Madrid guanyava la Lliga i la Copa de bàsquet. La copa d'Europa era pel Maccabi de Tel-Aviv. L'NBA per Portland Trail Blazers, i Kareem Abdul Jabbar tornava a ser el MVP.

Aquell any naixia el futur jugador de Boston Celtics, Paul Pierce.

També van néixer Emmanuel Macron i l'actriu Liv Tyler.

En un coincident mes d'agost morien Elvis Presley, Groucho Marx i Antonio Machín. Charles Chaplin i el notable guionista francès René Goscinny, entre d'altres, pare d'Astèrix, també morien.