*Eugeni Rius Daví*  
  
Mira't des d'aquí, i d'entrada, el 1979 va ser un any d'urnes.

Unes eleccions generals, unes municipals i un Estatut d'Autonomia, via referèndum.

Granollers (i la resta de municipis) doncs, tenia el primer ajuntament democràtic des de la Guerra Civil. Rafel Ballús en seria el batlle.

Les generals avançades donaven de nou el poder a la UCD del camaleònic Adolfo Suárez.

I ja teníem Estatut d'Autonomia.

El món vivia una nova bafarada de la interminable crisi del petroli, i Júpiter es veia més a prop gràcies a la Voyager-1.

A Pèrsia hi desembarcava l'ayatollah Khomeini, després de la fugida de la família del Reza Pahlevi, el Sha. S'hi acaba proclamant una República Islàmica. Iran.

Aquell mateix any les tropes Soviètiques comencen a ocupar Afganistan. Les tropes de Tanzània ocupen Uganda. El Front Sandinista d'Alliberament Nacional enderroca la dictadura del General Somoza a Nicaragua.

La catàstrofe nuclear, segurament més gran, després de les bombes del Japó, succeeix als EUA, a Harrisburg a l'Estat de Pensilvània, en fallar una bomba del sistema de refrigeració d'un reactor nuclear. Agafeu-vos fort. Evaporació d'aigua contaminada i fusió nuclear.

El Parlament britànic nomena Margaret Thatcher cap de govern. Primera dona que ocupa el càrrec. Un país amb reina i presidenta.

Joan Pau II visita el seu país d'origen, Polònia. Per primera vegada un Papa visita un país comunista.

Aquest any la xifra de persones mortes en mans d'ETA, puja a 80.

D’Itàlia ens arriben les canços de l’estiu amb “Hay que venir al Sur” de la Rafaella Carrà i la “Glòria” d’Umberto Tozzi. En anglès triomfava Donna Summer amb “bad girls” entre tants altres èxits de discoteca.

Granollers viu un final d'any amb tres fets coincidents de rellevància  en pocs dies, i poques hores. A primers de desembre, en un accident ferroviari a tocar de l'estació de Les Franqueses, xoquen un tren de passatgers ple i un altre de buit i desfrenat provinent d'El Figaró. En resulten 22 morts i 53 ferits.

Pocs dies després, i pels que creuen en casualitats i contraposicions amb la sort, la grossa de la “lotería de Navidad” queia a Granollers. Denominació d'origen, parròquia de Fàtima.

I ja enllaçant amb el món de l'esport, poques hores després el nostre club assolia per primera vegada la fita de derrotar al "tot poderós" Reial Madrid.

Aquell any també van morir, Jean Monet, pare de la Unió Europea, i el president pakistanès Ali Bhutto.

Los Angeles Lakers guanyava l'NBA i el mvp era Kareem Abdul-Jabbar

La Copa Europa era pel  Bosnia Sarajevo

L'URSS s'enduia el campionat d'Europa de nacions

El Reial Madrid la Lliga i el F.C.Barcelona la Copa.