*Eugeni Rius Daví*  
  
Entre altres coses , el 1986 se'l recordarà per alguns fets catastròfics com l'accident nuclear de Txernòbil i l'accident mortal del Tansbordador espacial Challenger.

En la cosa nuclear era també notícia (creuem els dits) la inauguració de la central nuclear Ascó ll.

El primer dia de l'any, però, es feia efectiu l'ingrés d'Espanya i Portugal a la Comunitat Econòmica Europea.

I en clau espanyola va ser l'any del referèndum de l'OTAN, que d'entrada havia de ser NO, però va ser SÍ.

Com altres dictadors de la història, Augusto Pinochet, surt il·lès d'un atemptat.

Els Estats Units d'Amèrica, donaven la independència a les Illes Marshall i als Estats Federats de la Micronèsia. El tema secessionista anava més barat que ara.

A la primavera, Barcelona presentava la seva candidatura a seu olímpica per al 92, i a la tardor era escollida com a tal.

A Sant Joan Despí s'inauguraven els nou estudis de la Televisió de Catalunya, TV3 i s'estrenava la sèrie "Els joves".

A Granollers s'inaugurava el Centre Cívic de Palou, el del barri de Congost i el de Can Bassa. L'escola Mestres Muntanya, el Pavelló del Club de Bàsquet Granollers com ja hem dit i el pavelló municipal del barri Congost. Teníem el plaer de contemplar la renovada Porxada, després de la restauració.

Si “No te olvides la toalla” va ser una recurrent cançó per a l’estiu, la cançó de l’any en visió més madrilenya, seria segurament “La Puerta de Alcalà”. En anglès “Graceland” de Paul Simon va ser un gran treball i Lionel Richie ens ho deia a “Say you, Say me”. Madonna cantava “Papa don’t preach”.

“Platoon”, “La Misión, “Top Gun” i “Nueve semanas y media” ens recollien a la butaca del cinema.

Si el 85 n'havíem destacat el naixement de tants esportistes, el 86 també en naixien de destacats com Rafa Nadal, Toni Bou o Usain Bolt. També van néixer en Peyu, el Mago Pop, Lady Gaga i Megan Fox. Aquell any morien Olof Palme, Tierno Galvàn, José Luís Borges i Cary Grant.

L'Argentina de la mà de Déu, guanya el mundial de futbol de Mèxic. La Lliga i la Copa de bàsquet eren pel Real Madrid, mentre el FC Barcelona, guanyava la recopa. L'NBA era per a Boston Celtics. Larry Bird era el MVP i Pat Ewing el rookie de l'any.