*Eugeni Rius Daví*  
  
El 1987, el recordem entre moltes altres coses que ens vindran a la memòria en aquest breu repàs, per l'autoria d'ETA de molts atemptats com ens tenia mal habituats aquella època, però en aquest cas per tocar-nos a prop. A l'Hipercor de Barcelona hi morien 21 persones i altres 45 en resultaven ferides. També aquell any atemptava a la refineria d'Empetrol a Tarragona i a la casa-caserna de Saragossa on morien 11 persones.

El 87 va ser l'any en què el pilot alemany de 19 anys, Mathias Rust, desprès de travessar i fer saltar totes les alarmes de la frontera soviètica es va plantar a la Plaça Roja de Moscou, on va aterrar amb la seva avioneta, després de sobrevolar-la en vols circulars. Se'n va sortir prou bé després de 14 mesos de presó.

Aquell any s'emetia per primera vegada als EUA la sèrie animada “Els Simpson”.

El 19 d'octubre es vivia el que es coneixeria com a “dilluns negre” en perdre més de 500 punts el Dow Jones. La pitjor caiguda des del Crac del 29.

Un incendi al metro de Londres, provocava 31 morts.

A Granollers va ser l'any en què es van fer diferents obres que tenim ben present, com l'obertura del Carrer Ramon Llull, entre Corró i Joan Prim; el pas soterrat de vianants sota la via del ferrocarril de Puigcerdà, i s'enderrocava el quiosc d'en Mulet, a la Plaça Maluquer.

També s'inauguraven el Centre Cívic de Sant Miquel, la biblioteca Joan Camps, i es traslladava el monument a la sardana al Parc Torres Villà.

Los Lobos, tornaven a portar-nos la vella “La bamba”. Els U-2 iniciaven l’himne “I still haven't found what i'm looking for”. I removíem el cos amb Witney Houston “I Wana dance with somebody” i ja al cinema també amb “Dirty dancing”. Ja més asseguts van estar pendents d’“Els intocables”, la “Jaqueta metàl·lica” i “Wall Street”

Si uns anys abans destacàvem el naixement de tants esportistes significats, aquests 1987 pot ser molt significatiu pels “futbolers culers”, ja que van neixer Messi, Cesc i Piqué. Els de l'altra costat poden celebrar els neixaments d'Higuaín i Benzema. Altres naixements d'aquell any són els de Kilian Jornet, Andy Murray, Maria Xaràpova o Sebastian Vettel entre els esportistes.

Aquell any morien, Jaques Anquetil, Andy Warhol, Frederic Mompou, JV Foix, Andrés Segovia, Rudolph Hess, Margaritte Yourcenar i Dalida.

La lliga i la copa de bàsquet van ser pel FC Barcelona, que també guanyava la KORAC. Mentre l'NBA era pels Lakers i el MVP per Màgic Johnson.