*Eugeni Rius Daví*  
  
Si per alguna cosa podríem recordar aquest 1991, a Granollers i comarca, segurament podria ser perquè s'hi van inaugurar els dos recintes esportius més coneguts en l'àmbit mundial des d'aquell moment. La casualitat va voler que aquell any, no només s'inaugurés el Palau Municipal d'Esports (obra de Pep Bonet), davant la imminent celebració dels jocs Olímpics de l'any següent, sinó que també es va inaugurar a Montmeló el Circuit de Catalunya. Ambdós recintes són encara avui de fama mundial. (De l'accidentada inauguració del Palau recordarem una intensa pluja que ho va deslluir)

El 1991 es continuarien succeint notícies derivades de la desaparició de la Unió Soviètica i de tot el mercat politicoeconòmic i social del seu entorn.

D'aquesta manera Leningrad recuperava la seva anterior denominació, Sant Petersburg. Boris Ieltsin era elegit president de Rússia. Moldàvia s'independitzava. Eslovènia es declarava independent de Iugoslàvia, i després hi esdevenia una breu i singular guerra de 10 dies de durada, que “va acabar molt bé”.

El 1991 va ser l'any que va néixer el club súper 3 a Televisió de Catalunya.

La Vall d'Aran recuperava el govern autònom.

A Madrid es va intentar revifar les negociacions de pau entre Israel i Palestina en la Conferència de Pau de Madrid. Ni a la curta, ni a la llarga es pot dir que s'aconseguís res de definitiu, en el positivament humà, la pau.

A Granollers, a banda de les dues inauguracions esmentades, s'estrenava al carrer Ricomà, la nova seu del Consell Comarcal del Vallès Oriental. S'implementava la pista d'skate/monopatí a l'ampliació SE del parc Torres Villà. Molt a prop s'ampliava el pont del carrer Viñamata. El quiosc de la plaça de la Corona, era enderrocat.

Aquell 91, Sergio Dalma, ballava “molt agarrao” i segons Mecano una rosa era una rosa. Evident. Però per sobre de tot els Manolos i el “All my lovin” naino, naino, nà, ens van fer ballar.

Al cinema Júlia Roberts dormia amb el seu enemic i encara sort que l’enemic no era el dolent del “Silenci dels anyells” que va ser qui més ho va petar i devorar.

Aquell any van néixer Pol Espargaró i Judith Nederman.

Al llarg d'aquests anys que ens ocupa aquest repàs del record, notareu que a mesura que avancem destaquem menys naixements. De manera que la gent pren rellevància en edat adulta i més endavant, cada vegada nomenem menys celebritats. I moltes vegades es redueixen a esportistes, que són el sector que triomfa a edat més jove. En aquest cas un motociclista i una cantant.

El 1991 morien Montserrat Roig, Maria Aurèlia Capmany, Josep Ferrater Mora, Fabià Puigcerver i Miles Davis.

En vessant esportiu aquell any també s'inaugurava el Palau Municipal d'Esports de Badalona, que acolliria gran part de la competició de bàsquet dels JJOO-92.

La lliga ACB la va guanyar el mateix Joventut de Badalona, la Copa del Rei va ser pel FCBarcelona. La Jugoplàstica tornava a guanyar la Copa d'Europa. I l'NBA tornava a ser per Chicago Bulls. Michael Jordan també repetia com a MVP.