*Eugeni Rius Daví*  
  
Si, ho recordarem sempre… alguna cosa així com el naixement de Crist, però a la catalana… perquè des de llavors és una referència: Abans o després dels jocs Olímpics? Com ja passava en la generació anterior, amb l’abans o després de la Guerra Civil?

Va ser any olímpic, i per sobre de tot recordem els del 1992, perquè es va fer aquí, a Catalunya, a Barcelona, a Granollers. I van deixar tota una seqüela i preqüela de notícies i de competicions, com els preolímpics, paralímpics i special olímpics.

A la resta del món també hi van passar coses, com el canvi de moneda a l'Argentina, de l'austral al peso.

Els acords de Chapultepec, que posaven fi a la Guerra Civil d'El Salvador. L'esclat de la guerra dels Balcans, amb el cru setge de Sarajevo. Poc abans i gràcies a un referèndum, que sí que va valdre, Bosnia i Hercegovina esdevenia independent.

A Granollers s'hi va passejar també la torxa olímpica i s'hi va disputar gran part de la competició d'handbol. A la resta del Vallès també s'hi va competir en altres esports. Mollet, Aiguafreda i Sabadell, per anomenar les més properes, també ho van ser.

I també van passar altres coses, com la inauguració dels cinemes Oscars, l'Hotel Ciutat de Granollers, la planta depuradora d'aigües residuals i el casal d'avis de la Font Verda. Es feia el nou enllumenat a “la carretera” (A. Clavé) entre la plaça de la Corona, i Torras i Bages, el tram que avui és només per a vianants.

En el món de la música, també va triomfar un duet amb la cançó dels Jocs Olímpics, Fredy Mercuri i Montserrat Caballé. Un altre duet amb "Don't let the sun go down on me" amb George Michael i Elton John, també ho va fer a tot el món . Al cinema l'instint de Sharon Stone, ens va mostrar com ens hem de posar “més guapos” en un interrogatori.

Aquell any naixien actrius que encara són molt joves i ja han esdevingut conegudes com a Miley Cyrus i Selena Gómez, i esportistes “tan incompresos i cars” com Philippe Coutinho.

El 1992 van morir, Joan Fuster, Menahem Beguín, Isaac Asimov, Marlene Dietrich, Petra Kelly i Giovanni Falcone.

I en el món de l'esport, més enllà de tot això dels JJOO, on cadascú recorda el que més el va emocionar, es recorda aquell any per la Copa d'Europa de futbol aconseguida a Wembley pel FCBarcelona, amb aquella falta de Koeman.

La lliga ACB va ser per al Joventut de Badalona, la Copa del Rei , va tenir una final sorprenent amb Estudiantes guanyant al CAI Saragossa.

La Copa d'Europa , que passava al nom de Lliga Europea FIBA, era pel Partizan, que s'imposava a la final al Joventut de Badalona.

L'NBA va ser per a Chicago Bulls, i Michael Jordan va ser el MVP.

De manera insòlita i sorprenent, Espanya va aconseguir la sisena plaça al medaller olímpic.