*Eugeni Rius Daví*  
  
No en soc dels tot conscient, però si hi va haver un any de “ressaca olímpica” hauria de ser aquest. Si bé, la sensació real seria més aviat de nostàlgia.

Aquest va ser l'any en què “Els segadors” va ser declarat himne oficial de Catalunya, per si no estava clar que feia ja anys que l'havíem recuperat i cantat amb força.

Era l'any en què, després d'aprovar la seva primera Constitució del país, Andorra es convertia si no ho era ja, un estat independent, de dret, democràtic i social. Poques setmanes després ingressava a l'ONU i es tornava a sentir el català a la seva seu, després d'aquella sonada intervenció de Pau Casals, vint-i-dos anys abans.

La Comunitat econòmica europea eliminava les barreres comercials.

Txecoslovàquia deixava d'existir, en dividir-se en dos estats Txèquia i Eslovàquia.

Bill Clinton es convertia en el 42è president dels EUA.

En un avís dels que passaria disset anys després, en un atemptat terrorista/islamista, un camió carregat d'explosius esclatava davant el World Trade Center de Nova York, amb el resultat de 6 morts i un ferit.

Albert II esdevenia nou rei de Bèlgica, després de la mort de Balduí.

Per primera vegada el preu del litre de gasolina súper, superava les 100 pessetes.

A Granollers l'enllumenat de “la carretera” (Joan Prim) es renovava de Torras i Bages a la plaça de la Muntanya (J. Verdaguer).

Avançaven les obres del nou edifici municipal del carrer Portalet.

En el musical no es pot dir que fos un gran any. Va ser el primer de la Macarena.

Mentrestant, al cinema era un any de grans i nombrosos títols, si bé els que ho van petar van ser Parc Juràsic i la Llista de Schindler.

Aquell any naixien Rosalia, Ariana Grande i Marc Márquez. Van morir Rudolf Nuréiev, Cantinflas, Frank Zappa, Severo Ochoa, Vicent Andrés Estellés i el ja dit Balduí.

La lliga ACB va ser pel Joventut de Badalona, que una temporada magnífica aconseguia la lliga europea FIBA i quedava segona a la copa del rei, en perdre contra el Real Madrid a la final.

A l'NBA, Chicago Bulls aconseguia el tercer dels sis anells, que aconseguiria en dues etapes de la mà de Michael Jordan, que en aquesta ocasió no seria MVP. Ho va ser el “gras” Charles Barkley, mentre que el rookie era Shaquille O'Neal.